HU Az Európai Unió Hivatalos Lapja C 299/29

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2015/C 299/07)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„AYDIN İNCİRİ”

EU-szám: TR-PDO-0005-01116 – 2013.6.11.

OFJ ( ) OEM ( X )

1. Elnevezés

„Aydın İnciri”

2. Tagállam vagy harmadik ország

Törökország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

Az Aydın İnciri elnevezés a Sarılop fajtájú szárított fügék megjelölésére szolgál. A Sarılop fügenövény a ficus carica domestica (nőivarú egyedeinek) egyik fajtája. A ficus L. nemzetség ficus carica L. fajának ficus carica erinosyce elnevezésű típusai közé tartozik.

Fizikai jellemzők

Héj: fehéres sárga, vékony és puha.

Magok: a magok telt, tömör állagúak.

Méret: legfeljebb 90 darab gyümölcs alkot egy kilogrammot.

Kémiai jellemzők:

100 gramm szárított füge összetétele: víztartalom: (legfeljebb) 20 %, energiatartalom: (legalább) 213 kcal, teljes cukortartalom: (legalább) 50 %, kalcium (Ca): (legalább) 120 mg.

Érzékszervi jellemzők: a gyümölcs belseje lágy, mézszerű, viszkózus állagú; különösen édes utóízt hagy a szájban, illata édeskés.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

Az Aydın İnciri termesztésétől a betakarításán át a szárításáig tartó összes folyamatot a 4. pontban meghatározott földrajzi területen kell elvégezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

Az Aydın İnciri csomagolásán a következő információkat kell feltüntetni kézzel írott vagy nyomtatott formában, olvashatóan és letörölhetetlen módon:

— a vállalat kereskedelmi neve és címe, rövid neve és címe vagy lajstromozott védjegye,

— a tételszám,

— az Aydın İnciri árunév, valamint

— a következő logók:

4. A földrajzi terület tömör meghatározása

Aydın tartomány valamennyi körzete és községe.

5. Kapcsolat a földrajzi területtel

Az Aydın İnciri elnevezés a szárított fügék egy fajtáját jelöli, amely az érési és szárítási folyamatát meghatározó környezeti és emberi tényezőknek köszönheti vékony héját, puha állagát és héjának fehéres-sárgás színét. Az Aydın İnciri termelése során használt fügeszárítási módszer megkülönbözteti e terméket a más régiókban termelt szárított fügéktől. A fügéket szakképzett és nagy tapasztalattal rendelkező munkások szárítják a napon, hagyományos módszerekkel és teljesen természetes környezetben.

A régiót, ahol az Aydın İncirit termelik, mély, homokos-agyagos termőtalaj jellemzi, amelyet szerves anyagok és gneiszből vagy agyagpalából és gneisz alapkőzetből származó mész gazdagít. A talaj homokos-agyagos jellege korlátozza a visszatartott víz mennyiségét, aminek eredményeként nem alakulnak ki a baktériumok és a gombák által okozott betegségek, és kiváló minőségű gyümölcs termelhető.

A terület éghajlatát meleg telek és forró, száraz nyarak jellemzik. Az éves átlaghőmérséklet 18 °C és 20 °C között van. Az érési és a szárítási időszakban a hőmérséklet a 30–32 °C-ot is elérheti, ami elengedhetetlen feltétele az Aydın İnciri megfelelő száradásának. A régióban a csapadék átlagos éves mennyisége 625 és 675 mm között változik. Lényeges, hogy az érési és a szárítási időszakban az időjárás száraz és felhőtlen legyen, mivel az eső az elsődleges tényező, amely előidézheti a szárított füge minőségének romlását. Az alacsony páratartalom a gyümölcs héjának megvastagodását eredményezi, míg a magas páratartalom következtében a gyümölcs színe sötétebbé válik és a füge megreped, ami a minőség romlásához vezet. Aydın régiójában a csapadék mennyisége novemberben és júniusban jelentős, ugyanakkor augusztusban és szeptemberben átlagosan körülbelül 41–98 mm eső esik. A régió topográfiai szerkezetének – a tengerre merőlegesen húzódó hegyeknek – köszönhetően a párás levegő a tenger felől a szárazföld belseje felé mozog, míg a száraz levegő a szárazföld belsejéből a tengerpart felé áramlik. A Büyük és a Küçük Menderes völgyben uralkodó széljárás meghatározó szerepet játszik a kiváló minőségű szárított füge termelésében a szóban forgó régióban, és ily módon egyben megszabja a fügetermesztésre alkalmas terület határait. A délelőtti órákban fújó északkeleti szél nagyon fontos a fügék érése és száradása szempontjából. A délutánonként nyugat felől érkező, magas páratartalmú tengeri szellőnek köszönhetően ugyanakkor a fügék nagyra nőnek, héjuk pedig vékony lesz. A különböző irányból érkező két széltípus együttes jelenlétének eredményeképpen a fügék szárításának módja kiváló minőségű termék előállítását teszi lehetővé.

Az Aydın İncirit évezredek óta termesztik e területen. A nyugat-anatóliai egykori Cariában termesztett fügékre utaló ficus carica L. botanikai név maga is ékes bizonyítéka az égei-tengeri térségben folytatott fügetermesztés ősi múltjának és jelentőségének. A fügék termesztése, betakarítása és szárítása évszázadok óta ugyanazoknak a hagyományos, természetes módszereknek az alkalmazásával történik. A füge mindig is részét képezte az itteni emberek mindennapjainak. A fügetermelést a régióban élők mára valóságos művészetté fejlesztették, és a fügetermesztési technikákat már nagyon korán elsajátíttatták és elsajátíttatják gyermekeikkel is. A kiváló minőségű szárított füge termelésének elengedhetetlen feltétele a szakképzett és tapasztalt fügetermesztők munkája, akik kora reggel és késő délután megvizsgálják a száradó fügéket. Esténként a fügéket halmokba rakják és vastag takaróval borítják be, hogy megvédjék őket a rovaroktól és az esetleges harmatképződéstől. Ezt a folyamatot minden nap megismétlik mindaddig, amíg a fügék szikkadása el nem éri a megfelelő szintet.

Az Aydın İnciri kiemelkedő jelentőséggel bír Aydın tartomány szempontjából, olyannyira, hogy egyben a terület jelképévé is vált. A tartomány falvainak és városainak terein gyakran láthatók fügét mintázó díszítőelemek. Az egyik főtéren fügéket ábrázoló szobor is található. Aydınban számos, a fügének szentelt ünnepséget is rendeznek, ilyen például a Germencik fügefesztivál és az İncirliova aranyfüge-fesztivál. Ezeknek a hagyományosan évente megrendezett ünnepségeknek a keretében változatos eseményekre kerül sor a helyszínt adó városban vagy faluban.

Hivatkozás a termékleírás közzétételére

(A rendelet 6. cikke (1) bekezdésének második albekezdése)

Törökország kormánya 2006. július 20-án a Török Köztársaság Hivatalos Közlönyének 26234. számában közzétette az Aydın İnciri oltalom alatt álló eredetmegjelöléssel ellátott termékként való elismerése iránti kérelmet, és ezzel elindította a nemzeti felszólalási eljárást. A Török Szabadalmi Hivatal ezt követően hivatalosan bejegyezte az Aydın İnciri elnevezést.

A termékleírás szövege megtalálható a Török Szabadalmi Hivatal honlapján is: http://www.tpe.gov.tr/TurkPatentEnstitusu/geographicalRegisteredList/ (az „Aydın İnciri” menüpontra kattintva).

(1) HL L 343., 2012.12.14., 1. o.